Diari Oficial de la Generalitat Valenciana


Sumari del DOGV 8001, del 16-03-2017 (2017/1842)

RESOLUCIÓ de 22 de febrer de 2017, de la Direcció General de Medi Natural i d'Avaluació Ambiental, sobre les condicions que s'ha de seguir en la realització d'activitats recreatives i proves esportives de vehicles sense motor i carreres pedestres que discorren per terrenys forestals fora d'espais naturals protegits.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8001

Data del DOGV
:   16-03-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/1842


Data del document
:   22-02-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

RESOLUCIÓ de 22 de febrer de 2017, de la Direcció General de Medi Natural i d'Avaluació Ambiental, sobre les condicions que s'ha de seguir en la realització d'activitats recreatives i proves esportives de vehicles sense motor i carreres pedestres que discorren per terrenys forestals fora d'espais naturals protegits. [2017/1842]  
Antecedents i fonaments de dret  
El Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, i el Decret 80/2016, d'1 de juliol, del Consell, de modificació del Decret 158/2015, estableixen les competències d'aquesta conselleria, entre les quals no està l'autorització de proves esportives.  
Considerant la Llei 14/2010, de 3 de desembre, de la Generalitat, d'espectacles públics, activitats recreatives i establiments públics, correspon a la Generalitat, per mitjà dels seus òrgans amb atribucions en matèria d'espectacles públics, activitats recreatives i establiments públics, la competència sobre l'autorització d'activitats recreatives o esportives el desenvolupament de les quals discórrega per més d'un terme municipal de la Comunitat Valenciana, i als ajuntaments quan discórrega dins del seu terme municipal.  
Per tot l'anterior, i en el marc de la legislació d'aplicació, s'ha elaborat la present resolució per la qual es regulen les activitats recreatives i proves esportives de vehicles sense motor i pedestres, i per tot això i fent ús de les facultats que m'han sigut conferides pel Decret 85/2013, de 28 de juny, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, modificat pel Decret 80/2016, d'1 de juliol, del Consell, de modificació del Decret 158/2015, resolc:  
1. Les activitats recreatives / proves esportives de vehicles sense motor i carreres pedestres que es planifiquen fora d'espais naturals protegits i microreserves de flora hauran de complir les condicions establides en l'annex I d'aquesta resolució, i no és necessari emetre l'informe preceptiu i vinculant en matèria forestal i mediambiental per part de la direcció territorial competent.  
En els espais de la Xarxa Natura 2000 només serà necessària l'emissió d'informe en els casos en què la norma de gestió aprovada ho especifique.  
2. Les condicions i especificacions descrites en aquest annex tenen caràcter vinculant en matèria forestal i mediambiental, i seran exigits sense perjuí que puguen derivar-se de l'aplicació concurrent d'altres normes sectorials, del mateix rang o d'un rang superior, per les distintes administracions públiques en l'àmbit de les seues competències, i hauran de disposar de l'autorització de l'òrgan competent per a aquest tipus d'activitats, així com l'autorització del propietari dels terrenys afectats, sense perjuí d'altres drets que puguen afectar tercers.  
  
3. En el cas d'activitats recreatives / proves esportives de vehicles sense motor i carreres pedestres que afecten forests d'utilitat pública i camins ramaders fora de terrenys urbans o urbanitzables, aquesta resolució faculta el promotor per a l'ús i l'ocupació del domini públic forestal per a la realització de l'activitat, sempre que es complisca el que estableix el punt 2 i es dispose de totes les autoritzacions pertinents.  
  
Contra aquesta resolució, que no posa fi a la via administrativa, es podrà presentar recurs d'alçada davant la Secretaria Autonòmica de Medi Ambient i Canvi Climàtic, en el termini d'un mes des de l'endemà de la recepció d'aquesta notificació, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 22 de febrer de 2017.- EL director general de Medi Natural i d'Avaluació Ambiental: Antoni Marzo i Pastor.  
  
  
ANNEX I  
Condicions que han de complir les activitats recreatives i proves esportives de vehicles sense motor i carreres pedestres que discorren per terrenys forestals fora d'espais naturals protegits  
  
Les activitats recreatives / proves esportives que discórreguen per terrenys forestals quedaran condicionades al compliment de les especificacions i requisits següents:  
1. S'haurà de complir la Llei 3/1993, de 9 de desembre, forestal, de la Generalitat Valenciana i el seu reglament de desplegament.  
2. Pel que fa als vehicles de motor que actuen de suport, de conformitat amb el Decret 8/2008, de 25 de març, del Consell, pel qual es regula la circulació de vehicles pels terrenys forestals de la Comunitat Valenciana, s'haurà de complir el següent:  
- L'ús de vehicles motoritzats es limitarà a les tasques necessàries d'organització, avituallament i emergència, i no podran circular fora de les pistes forestals excepte per causes de força major.  
- La velocitat de circulació per tot tipus de pista forestal es limita a 30 quilòmetres per hora.  
- Tots els vehicles de motor que circulen per pistes forestals hauran d'estar equipats amb el dispositiu silenciador propi de la seua homologació.  
- Queda prohibida la circulació per les pistes forestals de vehicles de tres rodes, quadricicles, quads, ciclomotors de tres rodes, quadricicles lleugers i quads-ATV.  
- Queda prohibit l'ús del clàxon o botzines en la circulació per pistes forestals, igualment queda prohibida la circulació nocturna.  
- En tot cas, hauran de respectar la prioritat dels senderistes o passejants, a peu o a cavall, i dels vehicles sense motor.  
3. L'entitat organitzadora haurà de consultar el Buscador Geogràfic del Banc de Dades de Biodiversitat de la Comunitat Valenciana (BDBCV), http://bdb.cma.gva.es, o directament en el seu visor: http://cartoweb.cma.gva.es/visor, i, en cas que en l'àmbit de l'activitat hi haja (en la mateixa quadrícula d'1x1 km) alguna espècie dels catàlegs de flora i fauna protegits s'haurà de consultar el Servei Territorial de Medi Ambient.  
Per a realitzar recerques en el visor cal polsar sobre el botó del BDB, marcar espècies prioritàries, marcar ?línia- en la Selecció 1x1 i dibuixar el recorregut.  
4. L'entitat organitzadora haurà de disposar de l'autorització de tots els propietaris dels terrenys en els trams que afecten finques particulars, i són els organitzadors els que hauran de respondre de qualsevol dany o perjuí que s'ocasione amb motiu de la realització d'aquesta activitat.  
  
5. Els organitzadors hauran de portar en tot moment l'autorització de l'activitat i, si és procedent, la còpia de la pòlissa de l'assegurança de responsabilitat civil, per si fóra necessari requerir-li-la.  
6. El recorregut haurà de cenyir-se al presentat en la sol·licitud i que està en l'expedient, i queda expressament prohibida la realització de l'activitat recreativa / prova esportiva fora del recorregut assenyalat.  
  
7. En aquelles autoritzacions excepcionals de qualsevol activitat recreativa / prova esportiva que afecte pistes amb servitud de pas, els organitzadors hauran de notificar aquesta, amb una antelació mínima de cinc dies, als ajuntaments i a qualsevol col·lectiu que poguera resultar afectat: titulars de vedats de caça, associacions d'agricultors i ramaders, així com qualsevol altre col·lectiu que poguera veure's afectat per l'itinerari. En cap cas es limitaran els drets de servitud per més de 5 hores contínues al dia.  
8. En el cas que l'itinerari de la marxa creue o discórrega per camins ramaders, s'haurà d'observar el que disposa la Llei 3/2014, d'11 de juliol, de la Generalitat, de camins ramaders de la Comunitat Valenciana i la Llei 3/1995, de 23 de març, de camins ramaders, tenint preferència el pas del bestiar i els vehicles de caràcter agrícola en tot el recorregut afectat d'aquests camins ramaders.  
9. No es podrà fer foc, ni tirar puntes de cigarret, en tot el recorregut, ni a menys de 500 m de terrenys forestals. L'organització de l'esdeveniment comptarà en els trams del recorregut que transcorren per terreny forestal, amb mitjans d'extinció suficients que garantisquen el control d'un possible incendi en tot moment. Es tindrà en compte allò que s'ha especificat en el Decret 7/2004, de 23 de gener, del Consell de la Generalitat pel qual s'aprova el Plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
  
10. Disposaran de les mesures de seguretat i prevenció d'incendis adequades a les característiques de l'activitat, sobretot en les zones d'avituallament i àrees de caràcter forestal.  
11. No es podrà realitzar cap tipus d'actuació sobre la vegetació per a facilitar el pas de vehicles o participants.  
12. Qualsevol tipus de senyalització utilitzada a aquest efecte no haurà de causar dany o cap perjuí en terrenys o pistes forestals, haurà de ser provisional i es retirarà en el moment en què finalitze l'activitat, en un termini màxim d'una setmana. Queda prohibit l'ús de pintures per a senyalitzar l'itinerari de la prova. La propaganda gràfica només podrà ser repartida en la zona d'eixida i arribada.  
13. S'haurà d'abalisar la zona per mitjà de balises o elements indicadors de manera que quede delimitada clarament la zona d'influència de l'activitat, i adoptar les mesures que siguen necessàries en matèria de seguretat. En aquest sentit, en els trams coincidents amb senders homologats (GR, PR o, SL, afectats) haurà de quedar clarament senyalitzada l'advertència de la prova, de manera que tots els usuaris dels senders tinguen coneixement de la realització de la prova i l'horari d'aquesta.  
  
14. Els organitzadors delimitaran les zones autoritzades per a la presència d'espectadors en llocs que no suposen deteriorament de l'entorn natural, preferentment situades en àrees asfaltades o fortament compactades i camins. Només podran circular per l'itinerari autoritzat els participants inscrits en la prova i en la data autoritzada. En cap cas podran els participants circular camp a través, ni abandonar l'itinerari indicat en els plans que s'adjunten en la documentació.  
15. Les zones d'avituallament i/o assistència sanitària s'ubicaran en llocs que no suposen deteriorament de l'entorn natural, i no hauran d'afectar la vegetació. En cap cas es podran situar de manera que s'impedisca l'accés a camins.  
16. L'organització advertirà els participants sobre la prohibició de tirar residus, i insistirà més encara en les restes de l'avituallament. Els residus generats pels participants i espectadors, hauran de ser arreplegats i traslladats a contenidors urbans. L'organització s'encarregarà de la neteja dels possibles residus generats durant l'activitat esportiva. L'organització haurà d'establir un servei d'ordre i neteja, especialment en les zones d'avituallament.  
17. L'activitat sol·licitada queda restringida exclusivament a carreteres, camins o pistes forestals i sendes en bon estat, i no es podrà circular fora d'aquestes, per a evitar danys a la coberta vegetal i generació o acceleració de processos erosius. En cas de deteriorament dels vials i pistes que formen el circuit, l'organització haurà de fer-se càrrec de deixar aquests vials en les mateixes condicions en què estaven abans de l'activitat.  
18. No s'utilitzarà cap tipus de megafonia, ni l'ús de botzines o elements que produïsquen sorolls addicionals fora dels punts d'eixida i de meta. Així mateix, s'evitarà qualsevol impacte acústic per a minimitzar les molèsties a la fauna.  
19. Durant la senyalització prèvia de l'itinerari i l'exercici de l'activitat, se seguiran les indicacions que es puguen donar per part dels tècnics o dels agents mediambientals de la Conselleria d'Agricultura, Medi Ambient, Canvi Climàtic i Desenvolupament Rural, a fi que es desenvolupe amb les millors garanties per a l'entorn.  
20. Als efectes corresponents, se'ls adverteix del seu compromís amb els participants, en els possibles danys i incidents que pogueren produir-se dels quals són responsables, i se'ls demana que atenguen la neteja i el respecte de l'entorn.  
21. L'organització serà la responsable de tots els danys i perjuís que puguen ocasionar-se en els béns de domini públic o privat i de tercers com a conseqüència de l'activitat recreativa / prova esportiva, i està obligada a indemnitzar i a executar, a càrrec seu, les actuacions complementàries que es consideren necessàries per a evitar que es produïsquen danys o per al restabliment d'allò danyat o perjudicat.  
  
22. L'activitat queda suspesa quan es produïsca algun dels supòsits següents:  
a) Quan es decrete nivell meteorològic de preemergència 3 davant del risc d'incendis forestals i/o seguretat de les persones davant d'un sinistre, per a la qual cosa s'haurà de comprovar aquesta circumstància el dia abans de realitzar l'activitat recreativa / prova esportiva i s'haurà de consultar en www.112cv.com o en els ajuntaments.  
b) Durant o després de pluges copioses.  
23. Abans dels 10 dies següents a la realització de la prova, els agents mediambientals recorreran la zona objecte d'aquesta i redactaran un informe sobre el compliment de les condicions anteriors i les possibles afectacions sobre el sòl, la vegetació i els altres elements ambientals que hagen pogut veure's afectats que, si és el cas, podrà donar lloc a la incoació d'un expedient sancionador.